עידית אברהמי (מדענית)

עידית אברהמי (נולדה ב-30 בספטמבר 1968) היא פרופסור מן המניין וסגנית דיקן בפקולטה להנדסה באוניברסיטת אריאל בשומרון, ולשעבר ראש המחלקה להנדסת מכונות ומכטרוניקה. נוסף על כך, היא ראש המעבדה לביוזרימה ואנרגיה במחלקה להנדסת מכונות ומכטרוניקה באוניברסיטת אריאל.

מחקריה עוסקים בעיקר בנושאי זרימה במערכות ביולוגיות, מודלים ניסויים ונומריים של מערכות זרימת דם וצימוד בין זרימה ומבנה. עוסקת בפיתוח מארזי אנרגיה קלי משקל המבוססים על הפקת מימן מריאקציה של מים ואבקות של מלחים הידרידיים, העתידים להחליף את הסוללות בהן אנו משתמשים היום.

ביוגרפיה
אברהמי גדלה בגבעתיים, הוריה הם עזרא כהן ז"ל (עבד ב-IBM) ודבורה כהן לבית מלאך (עבדה בגטר). את לימודיה התיכוניים עשתה בבית הספר להנדסאים ליד אוניברסיטת תל אביב. שירתה בצה"ל כקצינה בחיל הקשר, האלקטרוניקה והמחשבים.

סיימה בהצטיינות לימודי הנדסה בפקולטה להנדסת מכונות בטכניון, וסיימה בהצטיינות לימודי תואר שני במחלקה להנדסה ביורפואית באוניברסיטת תל אביב. עבודת התזה שלה עסקה במודלים נומריים של מסתם לב מלאכותי.

בשנת 2004 סיימה דוקטורט בהנדסה ביורפואית באוניברסיטת תל אביב. עבודת הדוקטורט עסקה במודלים נומריים וניסויים להערכת הזרימה ותנועת הדופן במשאבת עזר ללב.

בשנים 2004–2006 השתלמה בפוסט-דוקטורט במכון הטכנולוגי של קליפורניה (Caltech), שם חקרה את דינמיקת הגלים במשאבת תהודת גלים ואת היישומים שלה במחקר הביורפואי. כמו כן עסקה בסכנת הקריעה של היצרויות לא הומוגניות בעורקים.

בשנת 2006 הצטרפה להקמת המחלקה להנדסה רפואית במכללת אפקה בתל אביב, שם הקימה מעבדות הוראה ומחקר ושמשה בתפקידים שונים, בהם יו"ר ועדת המחקר.

בשנת 2011 הצטרפה לסגל המחלקה להנדסת מכונות ומכטרוניקה באוניברסיטת אריאל בשומרון, והקימה את המעבדה לביוזרימה ואנרגיה באריאל. בשנים 2013 עד 2017 שימשה כראש המחלקה ומשנת 2019 משמשת כסגנית הדיקן בפקולטה להנדסה.

אברהמי היא תושבת ראש העין, נשואה ואם לשלושה. כאמנית חובבת, עוסקת בציור, בפיסול ובאומנויות שונות

בשנת 2022 נבחרה לפרויקט "מאה שנים, מאה נשים" בגבעתיים .

קריירה אקדמית
במסגרת מחקריה, אברהמי עוסקת בנושאים הקשורים בהערכה של זרימה ותנועת מבנים במערכות ביולוגיות, בסיוע לטיפול במחלות לב וכלי דם, בפיתוח מכשור רפואי, בפיתוח של מודלים לצורך אנליזה של פתולוגיות ובסיוע למחקר הרפואי.

מחקריה עוסקים במעבר הדם דרך מסתמי הלב ודרך התקנים המשמשים לסיוע בזרימה, כגון: תומכנים (סטנטים), משאבות לב מלאכותיות, סטנט-גרפטים, קנולות למכונת לב-ריאה, חיבורי וריד-עורק, מסתמים מלאכותיים וכדומה. בנוסף היא חוקרת את פעולת הגומלין שבין זרימת הדם לשינויים בדפנות כלי הדם והשפעה של תנאי זרימה פתולוגיים על היווצרות מחלות. עוסקת בפיתוח של שיטות זעיר-פולשניות להערכה פונקציונלית של זרימת דם בהסתעפויות ולהערכה של נזקים לדם ולכלי הדם.

בתחום האנרגיה, אברהמי מפתחת מארזי אנרגיה קלי משקל המבוססים על הפקת מימן מריאקציה בין מים ואבקות של מלחים הידרידיים.

אברהמי רשמה מספר פטנטים ועבודותיה התפרסמו בספרים וכתבי עת מדעיים, זכו בפרסים ובקרנות מימון, הוצגו בכנסים רבים ונבחרו לייצג את אוניברסיטת אריאל באירועים שונים, כגון הוועידה המרכזית של איפא"ק 2014.

אברהמי היא חברת הנהלה של האיגוד הישראלי להנדסה רפואית וביולוגית, מכהנת בפורומים של עמותות, איגודים מקצועיים, ועדות ממשלתיות ודירקטוריונים של חברות.

במאי 2020 זכתה באות המרצה מעוררת השראה לשנת 2020 על ידי התאחדות הסטודנטים והסטודנטיות הארצית.

ב 2022 הייתה שותפה להקמת חברת הזנק, ביחד עם שותפה למחקר, פרופ' אלכס שכטר. חברת Nugen המפתחת מטענים לרכבים חשמליים המבוססים על הפקת מימן ממלחים הידרידיים.

קישורים חיצוניים


 דף חוקרת של עידית אברהמי באתר אוניברסיטת אריאל בשומרון
 קורות חיים ורשימת פרסומים
 רשימת פרסומים וציטוטים
 נעמי לבנון-קשת, מרצה מעוררת השראה - על עידית אברהמי שנבחרה לפרויקט "מאה שנים, מאה נשים" בגבעתיים, גבעתיים פלוס, גיליון 100 עמודים 10–15, דצמבר 2022

 הערות שוליים 

קטגוריה:סגל אוניברסיטת אריאל בשומרון: הנדסה
קטגוריה:מהנדסי מכונות ישראלים
קטגוריה:מהנדסות ישראליות
קטגוריה:בוגרות תיכון הנדסאים הרצליה
קטגוריה:בוגרי תיכון הנדסאים הרצליה
קטגוריה:בוגרות הטכניון - מכון טכנולוגי לישראל
קטגוריה:בוגרי הטכניון - מכון טכנולוגי לישראל: הנדסת מכונות
קטגוריה:בעלות תואר דוקטור מאוניברסיטת תל אביב
קטגוריה:בעלי תואר דוקטור מאוניברסיטת תל אביב
קטגוריה:חיילי חיל הקשר והתקשוב
קטגוריה:ראש העין: אישים
קטגוריה:ממציאות ישראליות
קטגוריה:ישראליות זוכות פרסים: מדע וטכנולוגיה
קטגוריה:חיילות חיל הקשר והתקשוב
קטגוריה:ממציאים ישראלים
קטגוריה:בוגרות אוניברסיטת תל אביב: הנדסה
קטגוריה:בוגרי אוניברסיטת תל אביב: הנדסה
קטגוריה:ישראליות שנולדו ב-1968
קטגוריה:ישראלים שנולדו ב-1968